«Gullars»-Marianne er død
Marianne Persson Franck er død, 71 år gammel. Hun var kvinnen bak TV-suksessen «Gullars» fra 1980-tallet.  Det skriver Bergensavisen (BA), som får dette bekreftet av hennes ektemann gjennom 30 år, Øyvind Franck. Hun døde lørdag morgen etter kort tids sykdom. Barne-TV-serien «Gullars» handlet om den gule dukken med samme navn som bodde hjemme hos nå avdøde Marianne i Bergen. Serien gikk på NRK fra 1984 til 1990. Mange fikk et sterkt forhold til Persson Franck gjennom TV-suksessen «Gullars» på 1980-tallet. Serien handler om den sjarmerende fuglen Gullars, som faller ned gjennom taket hos Marianne i Gamle Bergen og blir boende der i en fiolinkasse. Første episode ble sendt på NRK i 1983. TV-suksessen fortsatte frem mot 90-tallet, og flere kjendiser var innom som gjester i serien. Serien het opprinnelig «Regnbuebyen», men navnet ble senere endret til «Gullars». Reiste landet rundt Geir Amundsen, stemmen til Gullars, jobbet med Franck i flere år. – Jeg minnes henne som veldig åpen og leken og pålitelig, sier han til BT. Den tredje i trioen, Tor Gundersen som spilte Indigo, døde i 2018. – Vi tre fungerte veldig godt sammen, sier Amundsen. I tillegg til TV-produksjonen av «Gullars», reiste de rundt omkring i hele landet og hadde forestillinger. – Vi leide sjøfly, hadde egen flyver og reiste rundt i alle fjordene og hadde forestillinger. Det var en hektisk periode, sier han. – Har bare gode minner Amundsen husker spesielt en episode da de hadde forestilling ved et fyr ute i havgapet utenfor Kristiansand. Han skulle styre Gullars inni en TV på scenen, og hadde lagt en plate oppå TV-en for å få det mørkt inni. På grunn av vinden måtte platen tynges ned med en stein. – Det endte med at jeg fikk steinen i hodet og silblødde. Sønnen til Marianne var med, og han løp til henne og sa at «Gullars har fått hjerneblødning», sier Amundsen. Også etter at «Gullars» var parkert, hadde han mye med Franck å gjøre. Amundsen forteller at hun drev en musikkbarnehage i «Nord-Norge-huset» i Kalfarveien, og at han selv bodde der og fungerte som vaktmester. – Jeg har bare gode minner, sier han.
Marianne Persson Franck, skaperen av TV-suksessen "Gullars", er død, 71 år gammel.  "Gullars" var en populær barne-TV-serie som gikk på NRK fra 1984 til 1990. Serien handlet om en gullfarget dukke som bodde hos Marianne i Bergen. I tillegg til TV-serien, reiste Persson Franck og hennes team rundt i landet for å presentere live forestillinger.